題臥陶軒
作者：黄裳
朝代：宋

paragraphs: 不爲形役心方縱，乘化悠悠豈須控。
歸去來兮歸自公，北窗高臥南來風。
吹我飄飄骨毛聳，恐是洪濤浸清夢。
八月仙槎偶相送，寥廓孤飛與誰共。
天機不逐纖塵動，折腰五斗非君俸。
靜挂山圖探遙趣，閒眄庭柯薦幽哢。
君置弦徽貽我聲，我遺耳目知君情。
相知之流樂如是，五柳鳴蜩謾如沸。